Source: https://www.najpravo.sk/clanky/zastavenie-konania-pre-nezaplatenie-sudneho-poplatku-vyssim-sudnym-uradnikom.html
Timestamp: 2020-06-04 13:48:18+00:00

Document:
Zastavenie konania pre nezaplatenie súdneho poplatku vyšším súdnym úradníkom | Články | Najprávo.sk - najlepší právny poradca
Zastavenie konania pre nezaplatenie súdneho poplatku vyšším súdnym úradníkom
15.2. 2018, 12:48 | Mário Pohorelský
Novelou zákona č. 71/1992 Zb. o súdnych poplatkoch a poplatku za výpis z registra trestov s účinnosťou od 1. júla 2017 podľa § 14 ods. 4 citovaného zákona v konaní podľa zákona o súdnych poplatkoch koná a rozhoduje vyšší súdny úradník vrátane rozhodovania o zastavení konania, pričom sudca koná a rozhoduje "len" o sťažnostiach proti rozhodnutiam vyššieho súdneho úradníka.
Z tohto dôvodu zákonodarca vylúčil primerané použitie ustanovenia § 357 písm. a) Civilného sporového poriadku, ktoré pripúšťa odvolanie proti uzneseniu súdu prvej inštancie o zastavení konania.
Okresný súd Dunajská Streda napadol ustanovenie § 262 ods. 2 Civilného sporového poriadku, ktorý výslovne upravuje, že o výške náhrady trov konania rozhodne samostatným uznesením po právoplatnosti rozhodnutia, ktorým sa konanie končí, súdny úradník, a to z dôvodu jeho nesúladu s článkom 142 ods. 2 Ústavy Slovenskej republiky. Okresný súd Dunajská Streda v podanom návrhu upozornil, že vyriešenie tejto otázky nesúladu s Ústavou SR môže mať dopad aj na ďalšie novozavedené inštitúty procesného práva a zároveň poukazuje na to, že v poslednom období je stále viac a viac oblastí súdneho rozhodovania, ktoré zákon zveruje súdnym úradníkom.
Nepochybne medzi tieto oblasti možno zahrnúť aj rozhodovanie o súdnych poplatkoch, takže prípadné vyslovenie nesúladu ustanovenia § 262 ods. 2 Civilného sporového poriadku s článkom 142 ods. 2 Ústavy SR Ústavným súdom Slovenskej republiky by malo mať dopad aj na rozhodovanie v konaní o súdnych poplatkoch zákonom zverené vyšším súdnym úradníkom.
Aktuálnejším problémom sa ale javí, či môže vyšší súdny úradník zastaviť konanie pre nezaplatenie súdneho poplatku, keďže primerané použitie § 357 písm. m) Civilného sporového poriadku, podľa ktorého je odvolanie prípustné proti uzneseniu súdu prvej inštancie o nároku na náhradu trov konania, vylúčené nebolo.
Možné následky napadnutia Civilného sporového poriadku na Ústavnom súde
Podľa § 262 ods. 1 Civilného sporového poriadku o nároku na náhradu trov konania rozhodne aj bez návrhu súdu v rozhodnutí, ktorým sa konanie končí.
Uznesenie o zastavení konania pre nezaplatenie súdneho poplatku spadá medzi rozhodnutia, ktorým sa konanie končí.
Ako teda vykľučkovať z tejto situácie, keď na jednej strane má sudca v rozhodnutí, ktorým sa konanie končí, rozhodnúť aj bez návrhu o nároku na náhradu trov konania a na druhej strane má v konaniach podľa zákona o súdnych poplatkoch vrátane rozhodovania o zastavení konania rozhodnúť vyšší súdny úradník?
Doterajšia prax (opäť raz nejednotná) priniesla niekoľko riešení.
vyšší súdny úradník uznesením zastaví konanie pre nezaplatenie súdneho poplatku a o nároku na náhradu trov konania sa s poukazom na zásadu hospodárnosti nerozhoduje
vyšší súdny úradník uznesením zastaví konanie pre nezaplatenie súdneho poplatku a následne sudca rozhoduje o nároku na náhradu trov konania
vyšší súdny úradník uznesením zastaví konanie pre nezaplatenie súdneho poplatku a zároveň rozhodne o nulovej výške náhrady trov žalovaného (rovnako rozhodujú vyšší súdni úradníci v platobných rozkazoch, keď výška priznanej náhrady trov konania konzumuje nárok žalobcu na náhradu trov konania a proti výroku o trovách konania v platobnom rozkaze je prípustná sťažnosť).
To akým procesným postupom bude vyšší súdny úradník postupovať, závisí aj od právneho názoru sudcu, do súdneho oddelenia ktorého je podľa rozvrhu práce toho-ktorého okresného súdu pridelený.
Všetko však môže zmeniť svojim rozhodnutím ústavný súd.
verejné obstarávanie trovy konania dedenie bezpodielové spoluvlastníctvo manželov ochrana osobnosti exekúcia spotrebiteľ dovolanie náhrada škody podielové spoluvlastníctvo judikatúra mediácia súdne poplatky rekodifikácia oslobodenie od súdnych poplatkov úroky z omeškania náhrada trov konania dokazovanie odvolanie premlčanie
Návštev: 12273176 | Pravidlá používania portálu | Napíšte nám | Tvorba web stránok, www.webcreators.sk | Webhosting - HostCreators | Admin

References: § 14
 § 357
 súd 
 § 262
 súd 
 § 262
 § 357
 § 262